Ο εφιάλτης του ISIS, τον οποίο ο Ντόναλντ Τραμπ διατείνεται ότι έχει κερδίσει ολοσχερώς, αναζωπυρώνεται πάνω από την Ευρώπη τη στιγμή που η τουρκική επιχείρηση «πηγή ειρήνης» στη Συρία, βρίσκεται σε πλήρη εξέλιξη για πέμπτη συνεχόμενη μέρα.

Εκατοντάδες τζιχαντιστές του ISIS – 785 τον αριθμό- απέδρασαν από στρατόπεδο όπου κρατούνταν στη βόρεια Συρία μετά από τουρκικό βομβαρδισμό, σύμφωνα δημοσίευμα του Reuters, το οποίο επικαλείται την κουρδική διοίκηση.

Την ίδια στιγμή, σε άλλο στρατόπεδο, που φρουρούσαν μαχητές των υπό κουρδική ηγεσία «Συριακών Δημοκρατικών Δυνάμεων» στη βόρεια Συρία, κατάφεραν να αποδράσουν γύρω στις 100 «νύφες του ISIS» και τα παιδιά τους.

Στις εικόνες που κυκλοφορούν στο διαδίκτυο, διακεκριμένοι δημοσιογράφοι υποστηρίζουν πως απεικονίζονται οι τζιχαντιστές τη στιγμή που δραπετεύουν.

Ain Isa camp. Almost all suspected ISIS militants fled the camp. pic.twitter.com/sT2Cf4PWtI — Mustafa Bali (@mustefabali) October 13, 2019

Είναι έτοιμη η Ευρώπη;

Το ερώτημα που εγείρεται ωστόσο είναι πως θα συμπεριφερθούν οι τζιχαντιστές στην Ευρώπη. Πρόκειται για ένα ζήτημα που τρομοκρατεί τη γηραιά ήπειρο.

Πολλοί από αυτούς κατάγονται από ευρωπαϊκές χώρες και ίσως επιχειρήσουν να επιστρέψουν σε αυτές. Κοντά στη περιοχή όπου γίνονται οι επιθέσεις υπάρχουν τρεις καταυλισμοί όπου κρατούνται τζιχαντιστές.

Ο μεγαλύτερος από αυτούς είναι ο αλ Χολ, βρίσκεται εκτός της ζώνης των στρατιωτικών επιχειρήσεων, ωστόσο κανείς δεν μπορεί να είναι σίγουρος ότι δεν θα χτυπηθεί από πυρά. Επίσης οι Κούρδοι μπορεί να αποφασίσουν να αποσύρουν ένα τμήμα των φρουρών γεγονός που θα έκανε πιο εύκολη την απόδρασή τους.

Όπως επισημαίνει η Κλαούντια Ντάντσκε, επικεφαλής της συμβουλευτικής υπηρεσίας για θέματα αντιμετώπισης της ριζοσπαστικοποίησης: «Στη φυλακή του αλ Χολ υπάρχουν πολλές γυναίκες που ανήκουν στο Ισλαμικό Κράτος και αυτές οι γυναίκες θέλουν να ξαναζωντανέψουν αυτό το μόρφωμα. Θα χρησιμοποιήσουν την ευκαιρία και θα το σκάσουν και θα αναλάβουν και πάλι δράση. Θα μπορούσε να γίνει εξέγερση στις φυλακές, σαμποτάζ, οτιδήποτε».

«Το θέμα δεν απασχολεί καθόλου τα τουρκικά ΜΜΕ»

Για τον εάν η Τουρκία είναι επαρκώς προετοιμασμένη για να αντιμετωπίσει μια τέτοια κατάσταση, η Γερμανίδα ειδικός αμφιβάλλει: «Για την Τουρκία αυτή τη στιγμή άλλα θέματα είναι σημαντικά. Είναι τα θέματα ασφαλείας διότι επιρρίπτει στην κουρδική οργάνωση YPG ότι είναι το συριακό παρακλάδι του PKK. Και πάνω από όλα είναι οι Σύροι πρόσφυγες που θέλει να μεταφέρει σε αυτή τη ζώνη. Το θέμα του Ισλαμικού Κράτους και των οικογενειών τους δεν απασχολεί καθόλου τα τουρκικά ΜΜΕ».

Εκτός από τους καταυλισμούς που κρατούνται μέλη του ISIS και των οικογενειών τους υπάρχουν και οι κανονικές φυλακές και αυτές βρίσκονται στη ζώνη των επιχειρήσεων.

Σε αυτές κρατούνται άντρες, ανάμεσα σε αυτούς πολύ υψηλόβαθμα στελέχη και κανείς δεν θέλει μάθει τι θα γίνει εάν ελευθερωθούν.